Levyarviot: Procession - Doom Decimation :: Imperiumi.net
Chileläistä Processionia on eeppisen ja raskaan tyylinsä takia usein verrattu Candlemassiin. Procession edustaakin sitä doomailua, jossa nojataan enemmän perinteisemmän hevin otteisiin kuin rock-vetoisempaan pössyttelymenoon.
Doom Decimation on järjestyksessään yhtyeen kolmas studiolevytys. Sävellykset ovat hyvin mietittyjä ja soitossa on oikeanlaista tenhokkuutta. Soundimaailma on pehmeänraskas ja jykevä, muttei liian retro.
Suurimman huomion vie ansaitusti myös basson ja kitaran varressa viihtyvä laulaja Felipe Plaza. Hänen äänessään yhdistyy juuri sopivalla tavalla tietynlainen raspisuus ja toisaalta myös tietynlainen puhdas kuulaus. Vaikkei Plaza mikään uusi Dio olekaan, on ääni miellyttävää kuultavaa.
Doom Decimation on eittämättä miellyttävä paluu perinteisen doom-heavyn tyyssijoille vaipumatta liikaa ylenpalttiseen hidasteluun tai toisaalta männävuosikymmenten sokeaan kopiointiin. Toisaalta mitään erityisen omaperäistä ei Processionilla ole lopulta tarjota.
Lopputulos on hyvin soljuva ja genreuskottava tekele, joka on yhtäältä ylistys niin raskaalle perinneheville kuin doomillekin ilman selkeitä sudenkuoppia. Genreen vihkiytyneille tekele on vähintäänkin kuuntelun väärti.
01.11.2017, Serpent